დარია ჩულცოვა

დარია ჩულცოვა (ბელარ. ' , რუს. ) (დ. 20 თებერვალი, 1997, შკლოვი, მოგილიოვის ოლქი, ბელარუსი) — ჟურნალისტი ბელარუსიდან. მუშაობდა ტელეარხ ბელსატ ტვ-ში. მან გააშუქა ღონისძიება მინსკის ცვლილებების მოედნიდან, სადაც რამან ბანდარენკა ცემით მოკლეს 2020 წელს. ჟურნალისტი ადგილზე დააკავეს 2020 წლის 15 ნოემბერს.

ადრეული ცხოვრება და კარიერა
დარია ჩულცოვა დაიბადა შკლოვში, მოგილიოვის ოლქი. ბავშვობიდანვე დაინტერესდა ჟურნალისტიკით. უნივერსიტეტის წლებში ნახევარ განაკვეთზე მუშაობდა ვებსაიტზე „მოგილევი. ონლაინ“. 2020 წელს დაამთავრა მოგილევის ა. კულეშოვის სახელობის სახელმწიფო უნივერსიტეტის ჟურნალისტიკის ფაკულტეტი. 2020 წელს გადავიდა ტელეარხ ბელსატ ტვ-ში და იქ მუშაობდა ჟურნალისტად.

სისხლის სამართლის პროცესი
ჟურნალისტ კაციარინა ანდრეევასთან ერთად, იგი გახდა ეჭვმიტანილი სისხლის სამართლის დანაშაულებრივი მოქმედებების ორგანიზებაში, რაც ითვალისწინებდა საზოგადოებრივი წესრიგის რღვევას. 2020 წლის 15 ნოემბერს, მინსკში, ორივემ გააშუქა მილიციისა და მისი უწყებების სასტიკი დარბევის სცენები ცვლილებების მოედანზე, იმ ადგილას, სადაც რამან ბანდარენკა სცემეს სასიკვდილოდ და ხალხი მშვიდობიანად იდგა იქ გარდაცვლილთა მხარდასაჭერად.

მოედანზე დაკავების შემდეგ იგი არ გაათავისუფლეს. ჩულცოვა გადაიყვანეს ჟოძინას ციხეში, სადაც ის სასამართლო პროცესამდე იმყოფებოდა. 2020 წლის 24 ნოემბერს ათმა ორგანიზაციამ, მათ შორის ვიასნას ადამიანის უფლებათა დაცვის ცენტრმა, ბელარუსის ჟურნალისტთა ასოციაციამ, ბელარუსის ჰელსინკის კომიტეტმა ერთობლივი განცხადება გააკეთეს და ჟურნალისტი პოლიტპატიმრად ცნეს.

2021 წლის 18 თებერვალს, მინსკის სასამართლო სხდომაზე, რომელსაც ხელმძღვანელობდა მოსამართლე ნატალია ბუგუკი, ანდრეევას და ჩულცოვას მიესაჯა 2 წლით თავისუფლების აღკვეთა 2020 წლის ბელარუსის საპროტესტო აქციებისთვის. პროკურორი იყო ალინა კასიანჩიკი, გამომძიებელი იყო იჰარ კურილოვიჩი.

2021 წლის 23 აპრილს მინსკის საქალაქო სასამართლომ უარყო განაჩენის საჩივარი.

რეაქცია
2021 წლის 8 თებერვალს ბელარუსში აშშ-ის საელჩომ გააკეთა განცხადება ჩულცოვასა და ანდრეევის გათავისუფლების თხოვნით.

2021 წლის 15 თებერვალს, პოლიტპატიმრის თავდებობა აიღო გაერთიანებული სამეფოს თემთა პალატის წევრმა ტონი ლოიდმა.

განაჩენის გამოტანის შემდეგ, 2021 წლის 18 თებერვალს, პოლონეთის პრეზიდენტმა ანჯეი დუდამ გამოაცხადა საჯარო მოწოდება ჩულცოვასა და ანდრეევას ამნისტიის შესახებ.

ევროკავშირის საბჭოს 2021 წლის 21 ივნისის გადაწყვეტილებით, მოსამართლე ნატალია ბუგუკი მოხვდა იმ ადამიანებისა და ორგანიზაციების სიაში, რომლებიც სანქცირებულია ბელარუსში ადამიანის უფლებების დარღვევების მიზეზიღ, სხვა საკითხებთან ერთად, მოსამართლეს ეკუთვნოდა „არაერთი პოლიტიკურად მოტივირებული გადაწყვეტილება ჟურნალისტებისა და მომიტინგეების წინააღმდეგ, კერძოდ, კაციარინა ბახვალავას (ანდრეევა) და დარია ჩულცოვას განაჩენის გამოტანის, დაცვის უფლებების დარღვევისა და სამართლიანი სასამართლოს უფლების შელახვისთვის. ამავე გადაწყვეტილებით სანქციების სიაში მოხვდა მინსკის ფრუნჟენსკის რაიონული სასამართლოს პროკურორის თანაშემწე ალინა კასიანჩიკი. იგი პასუხისმგებელი იყო, სხვა საკითხებთან ერთად, ჟურნალისტების დევნაზე „მშვიდობიანი საპროტესტო აქციების ჩაწერისთვის, „შეთქმულების“ და „საზოგადოებრივი წესრიგის დარღვევის“ უსაფუძვლო ბრალდებების საფუძველზე“. საგამოძიებო კომიტეტის ფრუნჟენსკის რაიონული დეპარტამენტის უფროსი გამომძიებელი, იჰარ კურილოვიჩიც მოხვდა სიაში, პოლიტიკურად მოტივირებული სისხლის სამართლის საქმის მომზადებისთვის იმ ჟურნალისტების წინააღმდეგ, რომლებმაც მშვიდობიანი პროტესტი გააშუქეს.

შეფასება
„[ისინი] სულით ძლიერები არიან, ეჭვი არ ეპარებათ მათ უფლებაში, მხარს უჭერენ მეგობრები, კოლეგები და ადამიანები, რომლებსაც ისინი საერთოდ არ იცნობენ – ასეთი კატია და დაშა ჩაიწერება სახელმძღვანელოებში“, განაცხადა აკსანა კოლბიმ, ნოვი ჩასი-ის მთავარმა რედაქტორმა, მათი განაჩენის გამოტანის წინა დღეს.